Gedagte vir die dag: Meer as net nog iemand | Maroela Media
Gedagte vir die dag: Meer as net nog iemand
Daarom, soos julle reeds doen, moet julle aanhou om mekaar moed in te praat en geestelik op te bou. (1 Tessalonisense 5:11)
Dis 'n groot seën om in 'n noue verhouding met jou gesin, familie, vriende en dalk 'n paar kollegas te leef en ware omgee vir hulle te wys. Dis iets heeltemal anders om ander mense – dié wat daagliks jou pad toevallig kruis – as ménse met 'n hart en siel te sien. En hulle so te hanteer. Kom ons dink:
Die vrou wat jou kruideniersakkie verpak, is nie net 'n pakker nie, maar 'n vróú. Dalk 'n ma wat die enigste broodwinner van 'n huis van vele is. Iemand wat vanaand haar mense met 'n paar snytjies brood moet voed.
Die man voor jou in die ry by die OTM is nie net 'n mens wat in jou pad staan nie, maar dalk 'n pa wat sy laaste sente moet trek om vir sy siek dogter medisyne te kan koop, wat met 'n klomp bekommernisse loop.
Die kind wat aan jou deur klop vir ou klere is nie net 'n bedelaar nie, maar 'n mens wat eintlik nie hoop het nie. Nie weet waarheen hy op pad is nie. Dalk nie eens vanaand 'n warm bed het nie.